CELEX: 52017PC0169
Language: hr
Date: 2017-04-07
Title: Prijedlog PROVEDBENE ODLUKE VIJEĆA kojom se Talijanskoj Republici odobrava primjena posebne mjere kojom se odstupa od članaka 206. i 226. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 7.4.2017.
            COM(2017) 169 final
            2017/0078(NLE)
            Prijedlog
            PROVEDBENE ODLUKE VIJEĆA
            kojom se Talijanskoj Republici odobrava primjena posebne mjere kojom se odstupa od članaka 206. i 226. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost (dalje u tekstu „Direktiva o PDV-u”) Vijeće može na prijedlog Komisije jednoglasnom odlukom odobriti bilo kojoj državi članici uvođenje posebnih mjera za odstupanje od odredaba te Direktive, kako bi se pojednostavnio postupak naplate PDV-a ili spriječili određeni oblici nezakonitog ili zakonitog izbjegavanja poreza.
            
            
               Komisija je 16. veljače 2017. zaprimila dopis kojim je Talijanska Republika zatražila da joj se odobri nastavak primjene odstupanja od članaka 206. i 226. Direktive o PDV-u u pogledu uvjeta plaćanja poreza na dodanu vrijednost (PDV) i sadržaja računa za isporuke robe i usluga tijelima javne vlasti. Italija je zatražila i proširenje područja primjene odobrenja tako da se odstupanje od članaka 206. i 226. Direktive o PDV-u primjenjuje i na isporuke robe i usluga trgovačkim društvima koja su pod kontrolom središnjih i lokalnih tijela vlasti te trgovačkim društvima s popisa koja su uvrštena na burzu. Komisija je u skladu s člankom 395. stavkom 2. Direktive o PDV-u dopisom od 15. ožujka 2017. obavijestila ostale države članice o zahtjevu Talijanske Republike. Komisija je dopisom od 16. ožujka 2017. obavijestila Talijansku Republiku da raspolaže svim informacijama potrebnima za razmatranje zahtjeva.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Italija je nakon uvođenja sustava statističkih provjera otkrila utaju PDV-a znatnih razmjera pri isporukama robe i usluga tijelima javne vlasti. Da bi to zaustavila, Italija je 2014. zatražila da se PDV na isporuke tijelima javne vlasti više ne plaća dobavljaču, nego na zaseban blokirani bankovni račun poreznih tijela. 
            
            
               Primjena odstupanja do 31. prosinca 2017. odobrena je Provedbenom odlukom Vijeća (EU) 2015/1401
                  1
               . Njome je Italiji odobreno odstupanje od članka 206. Direktive o PDV-u u pogledu uvjeta plaćanja PDV-a te članka 226. Direktive o PDV-u u pogledu sadržaja računa. 
            
            
               Italija je zatražila vremenski ograničeno odstupanje kako bi mogla organizirati i početi provoditi odgovarajuće mjere kontrole i u cijelosti iskoristiti podatke dostupne na računima u elektroničkom obliku. Uvođenjem obveze izdavanja računa u elektroničkom obliku za isporuke tijelima javne vlasti kojom se omogućuje kontrola pojedinačnih transakcija u stvarnom vremenu i točnih iznosa PDV-a koje tijela javne vlasti trebaju platiti za svoju nabavu Italija bi trebala moći provoditi nadzor u predmetnom sektoru primjenom tradicionalnih tehnika kontrole bez potrebe za odstupanjem od Direktive o PDV-u. 
            
            
               Prema informacijama koje je Italija dostavila, uvođenjem računa u elektroničkom obliku za isporuke tijelima javne vlasti porezna su tijela prikupila znatne količine podataka o računima na temelju kojih mogu provoditi kontrolu transakcija i odgovarajućih iznosa PDV-a. No jedan drugi element učinkovitog sustava kontrole, a to je obvezna dostava podataka poreznim tijelima o svim izdanim i primljenim računima, uveden je tek 1. siječnja 2017. Ta je mjera još u početnoj fazi primjene i treba više vremena da se pokaže njezina učinkovitost te da se njome učinkovito potakne porezne obveznike na urednije ispunjavanje poreznih obveza. Italija zbog toga neće moći u cijelosti organizirati i započeti provedbu odgovarajućih mjera kontrole prije isteka postojeće mjere odstupanja 31. prosinca 2017. Italija je dopisom koji je Komisija zaprimila 16. veljače 2017. zatražila produženje postojećeg odstupanja od članaka 206. i 226. Direktive o PDV-u za isporuke tijelima javne vlasti do kraja 2020. 
            
            
               Italija je osim toga otkrila nezakonito izbjegavanje porezne obveze pri isporukama trgovačkim društvima koja su pod kontrolom tijela javne vlasti te manjoj skupini od 40 trgovačkih društava koja su uvrštena na burzu. U cilju suzbijanja nezakonitog izbjegavanja porezne obveze i sprječavanja daljnjih gubitaka javnih prihoda od PDV-a, Italija je dopisom koji je Komisija zaprimila 16. veljače 2017. zatražila proširenje područja primjene odstupanja od članaka 206. i 226. Direktive o PDV-u na isporuke robe i usluga prethodno navedenim subjektima koje Italija smatra jednako pouzdanima kao i tijela javne vlasti. Ti su subjekti trgovačka društva koja su pod kontrolom središnjih ili lokalnih tijela vlasti te oko 40 društava uvrštenih na burzu, što je ukupno oko 2400 društava. Italija očekuje da će proširenjem mjere razdvojenog plaćanja na ta društva riješiti problem nezakonitog izbjegavanja porezne obveze zbog dobavljača predmetnih subjekata koji ne plaćaju PDV te da će na taj način povećati prihode od PDV-a.
            
            
               Italija je u lipnju 2016. dostavila izvješće u skladu s člankom 3. stavkom 2. Provedbene odluke Vijeća (EU) 2015/1401. Prema tom izvješću, uvođenjem mjere razdvojenog plaćanja u Italiji povećani su prihodi od PDV-a, i to više nego što je bilo procijenjeno u vrijeme uvođenja mjere. U izvješću se nadalje navodi da mjera nije negativno utjecala na povrat PDV-a dobavljačima. Prema Italiji, mjera se pokazala učinkovitim načinom za temeljito sprečavanje nezakonitog izbjegavanja porezne obveze zbog dobavljača tijela javne vlasti koji ne plaćaju PDV. 
            
            
               Prema informacijama koje je Italija dostavila, u Italiji se od 1. siječnja 2017. primjenjuju dodatne mjere kontrole. Te mjere uključuju dodatnu obvezu izdavanja računa u elektroničkom obliku i obvezu izvješćivanja poreznih tijela o izdanim i primljenim računima koje će se primjenjivati na trgovačka društva zbog kojih se traži proširenje područja primjene odstupanja i na njihove dobavljače. Na temelju tih dodatnih mjera talijanska će porezna tijela moći usporedno provjeravati različite transakcije koje su poduzetnici prijavili i pratiti plaćanje PDV-a. Te su mjere kontrole međutim u početnoj fazi primjene i treba više vremena za ocjenu njihove učinkovitosti u smislu poticaja poreznim obveznicima na urednije ispunjavanje poreznih obveza. Italija će sljedećih nekoliko godina ocjenjivati učinkovitost tih mjera i utvrdit će ima li potrebe za nastavkom primjene mjere odstupanja. 
            
            
               Jedna od posljedica mjere je to da dobavljači porezni obveznici ne mogu prebiti pretporez koji su platili s PDV-om koji su naplatili za svoje isporuke. Ti bi dobavljači mogli neprekidno imati pravo na odbitak PDV-a i na stvarni povrat toga PDV-a od porezne uprave. S druge strane, Italija tim dobavljačima pod određenim uvjetima odobrava da PDV koji nisu naplatili od kupaca prebiju s drugim vrstama poreza koje su dužni platiti u Italiji te na taj način umanjuje problem novčanog toka koji bi u protivnom mogao nastati za poduzetnike koji su porezni obveznici u Italiji. 
            
            
               Italija je za vrijeme primjene postojećeg odstupanja provela reformu svojeg sustava povrata PDV-a
                  2
               . U izvješću dostavljenom u lipnju 2016. koje se zahtijeva člankom 3. stavkom 2. Provedbene odluke Vijeća (EU) 2015/1401 Italija navodi da njezin sustav povrata PDV-a dobro funkcionira te da se opravdano može reći da razdoblje povrata PDV-a u prosjeku ne traje duže od 3 mjeseca, iako nije moguće točno procijeniti prosječno trajanje postupka povrata. Štoviše, prema informacijama koje je Italija dostavila, na dobavljače tijela javne vlasti primjenjuje se žurni postupak pa je u tom slučaju razdoblje povrata još kraće. Italija smatra da će se zbog novih pravila koja su na snazi moći na odgovarajući način riješiti svako moguće povećanje broja zahtjeva za povrat PDV-a. 
            
            
               S obzirom na široko područje primjene odstupanja i zabrinutost poduzetnika zbog povrata PDV-a, važno je osigurati potrebno praćenje toga odstupanja i osobito učinka mjere na razini utaje PDV-a te situacije u vezi s povratom PDV-a poreznim obveznicima na koje se odstupanje odnosi. Od Italije se stoga zahtijeva da dostavi izvješće o postupku povrata PDV-a dobavljačima (porezni obveznici) na koje se odstupanje odnosi, i to petnaest mjeseci od njegova stupanja na snagu. U izvješću bi posebno trebalo navesti statističke podatke o prosječnom vremenu potrebnom za stvarni povrat PDV-a tim poreznim obveznicima te opisati moguće konkretne probleme. U izvješću bi trebalo opisati i učinkovitost mjera uvedenih radi suzbijanja nezakonitog izbjegavanja porezne obveze za isporuke na koje se odstupanje odnosi.
            
            
               Predlaže se odobrenje odstupanja u trajanju od 1. svibnja 2017. do 30. travnja 2020. 
            
            
               •Usklađenost s postojećim odredbama politike u tom području politike
            
            
               U skladu s člankom 206. Direktive o PDV-u, porezni obveznik koji je dužan plaćati PDV mora platiti neto iznos PDV-a pri podnošenju prijave PDV-a. Odstupanje od tog članka potrebno je zbog zahtjeva da PDV na obavljene isporuke plaćaju kupci (tijela javne vlasti, subjekti koji su pod kontrolom središnjih ili lokalnih tijela vlasti te trgovačka društva uvrštena na burzu). Potrebno je i odstupanje od članka 226. Direktive o PDV-u u pogledu maksimalne količine podataka na računu koji se mogu zahtijevati od dobavljača poreznih obveznika da bi se omogućilo uvođenje posebne dodatne napomene na računu da se iznos PDV-a umjesto dobavljaču mora uplatiti na taj zasebni račun.
            
            
               
                  Odstupanje se može odobriti na temelju članka 395. Direktive o PDV-u kako bi se pojednostavnio postupak naplate PDV-a ili spriječili određeni oblici nezakonitog ili zakonitog izbjegavanja porezne obveze. Italija je zatražila mjeru odstupanja radi suzbijanja nezakonitog izbjegavanja porezne obveze pri isporukama tijelima javne vlasti, trgovačkim društvima koja su pod kontrolom središnjih ili lokalnih tijela vlasti te trgovačkim društvima koja su uvrštena na burzu. Na temelju informacija koje je Italija dostavila, odstupanje je u skladu s postojećim odredbama politike. 
               
            
         
         
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Članak 395. Direktive o PDV-u. 
            
            
               •Supsidijarnost (za neisključivu nadležnost) 
            
            
               S obzirom na odredbu Direktive o PDV-u na kojoj se prijedlog temelji, prijedlog je u isključivoj nadležnosti Unije. Načelo supsidijarnosti stoga se ne primjenjuje. 
            
            
               •Proporcionalnost
            
            
               Prijedlog je u skladu s načelom proporcionalnosti iz sljedećih razloga. 
            
            
               Odluka se odnosi na odobrenje dano državi članici na njezin zahtjev i ne predstavlja nikakvu obvezu. 
            
            
               Budući da je odstupanje vremenski ograničeno te da se odnosi samo na javni sektor, trgovačka društva koja su pod kontrolom države te društva koja su uvrštena na burzu, područje primjene usmjereno je na sektor opterećen znatnim problemima nezakonitog izbjegavanja porezne obveze. Stoga je posebna mjera proporcionalna cilju koji se želi postići, a to je suzbiti nezakonito izbjegavanje porezne obveze. 
            
            
               Da bi se uklonila zabrinutost poduzetnika zbog povrata PDV-a, od Italije se zahtijeva da dostavi izvješće o postupku povrata PDV-a dobavljačima (porezni obveznici) na koje se odstupanje odnosi petnaest mjeseci od njegova stupanja na snagu. Italija je zajamčila da dobavljači na koje se odstupanje odnosi mogu primijeniti žurni postupak povrata. Trebalo bi dostaviti detaljne informacije i statističke podatke o broju zahtjeva za povrat koje su podnijeli porezni obveznici na koje se odstupanje odnosi te o stvarnom razdoblju povrata tim subjektima. 
            
            
               Naposljetku, Italija je u kontaktu s Komisijom u vezi s postupkom povrata PDV-a i već je poduzela nekoliko mjera koje će se provoditi radi unapređenja postupka povrata. Italija je uvjerila Komisiju da talijanska nadležna tijela s posebnom pozornošću prate dobavljače na koje se razdvojeno plaćanje odnosi. 
            
            
               •Odabir instrumenta
            
            
               
                  Predloženi instrument: Provedbena odluka Vijeća. 
               
               
                  Prema članku 395. Direktive o PDV-u odstupanje od zajedničkih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Provedbena odluka Vijeća najprikladniji je instrument s obzirom na to da može biti upućena pojedinoj državi članici. 
               
               
                  Budući da bi se područje primjene i trajanje zatraženog odstupanja podudaralo s postojećim odstupanjem koje je Italiji odobreno Provedbenom odlukom Vijeća (EU) 2015/1401, potonje se odstupanje stavlja izvan snage i zamjenjuje ovom novom Provedbenom odlukom.
               
            
            
               3.REZULTATI EX POST PROCJENA, SAVJETOVANJA S DIONICIMA I PROCJENA UČINKA
            
            
               •Procjena učinka
            
            
               Cilj je prijedloga provedbene odluke Vijeća primjena odstupanja od članaka 206. i 226. Direktive o PDV-u za isporuke tijelima javne vlasti produžuje se za još tri godine. Cilj je prijedloga i proširenje područja primjene mjere odstupanja na isporuke trgovačkim društvima koja su pod kontrolom središnjih i lokalnih tijela vlasti te na oko 40 trgovačkih društava s popisa koja su uvrštena na burzu, odnosno na ukupno oko 2400 trgovačkih društava. Mjerom produženog trajanja i proširenog područja primjene obuhvaćeno je približno 640 000 dobavljača. Prijedlogom provedbene odluke Vijeća uvodi se obveza plaćanja dospjelog PDV-a na zasebni bankovni račun porezne uprave čime se ponajprije želi suzbiti nezakonito izbjegavanje porezne obveze zbog dobavljača spomenutih subjekata koji ne plaćaju PDV. U Italiji se mjera trenutačno primjenjuje na isporuke tijelima javne vlasti i čini se učinkovitim načinom za ostvarenje tog cilja. 
            
            
               Međutim, s obzirom na to da dobavljači u okviru tog sustava ne naplaćuju PDV od svojih kupaca, morat će češće tražiti stvarni povrat PDV-a ako taj PDV ne mogu prebiti s ostalim porezima koje su dužni platiti u Italiji. Da bi se izbjegao negativan učinak na te porezne obveznike, pogotovo na one koji nemaju poslovni nastan u Italiji, nužno je da postupak povrata dobro funkcionira i da se provodi pravovremeno. Italija tvrdi da njezin sustav povrata PDV-a dobro funkcionira te da prosječno razdoblje povrata PDV-a ne traje duže od tri mjeseca. Osim toga, zbog novih pravila koja su na snazi moći će se na odgovarajući način rješavati svako moguće povećanje broja zahtjeva za povrat PDV-a. Štoviše, prema informacijama koje je Italija dostavila, na dobavljače tijela javne vlasti primjenjuje se žurni postupak pa je u tom slučaju razdoblje povrata kraće od tri mjeseca. 
            
            
               4.UTJECAJ NA PRORAČUN
            
         
         
            
               
                  Mjera neće imati negativan utjecaj na vlastita sredstva Unije od PDV-a.
               
            
            
               2017/0078 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               kojom se Talijanskoj Republici odobrava primjena posebne mjere kojom se odstupa od članaka 206. i 226. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  3
               , a posebno njezin članak 395. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)Italiji je Provedbenom odlukom Vijeća (EU) 2015/1401
                  4
                odobreno da može zahtijevati da tijela javne vlasti porez na dodanu vrijednost (PDV) na isporuke koje su im obavljene plaćaju na zasebni blokirani bankovni račun poreznih tijela. Mjerom se odstupa od članaka 206. i 226. Direktive 2006/112/EZ koji se odnose na plaćanje PDV-a i sadržaj računa. 
            
            
               (2)Italija je dopisom koji je Komisija zaprimila 16. veljače 2017. zatražila produženje tog odobrenja. Italija je istovremeno zatražila i proširenje područja primjene odstupanja na isporuke robe i usluga trgovačkim društvima koja su pod kontrolom središnjih ili lokalnih tijela vlasti te na trgovačka društva s popisa koja su uvrštena na burzu. 
            
            
               (3)Komisija je dopisom od 15. ožujka 2017. obavijestila ostale države članice o zahtjevu Italije. Komisija je dopisom od 16. ožujka 2017. obavijestila Italiju da raspolaže svim informacijama koje smatra potrebnima za razmatranje zahtjeva.
            
            
               (4)Italija je uvela dodatne mjere kontrole kojima se poreznim tijelima omogućuje usporedna provjera različitih transakcija koje su poduzetnici prijavili i praćenje plaćanja PDV-a na blokirane državne račune. Te su mjere međutim u početnoj fazi primjene i treba više vremena za ocjenu njihove učinkovitosti u smislu poticaja poreznim obveznicima na urednije ispunjavanje poreznih obveza. Italija zbog toga neće moći u cijelosti organizirati i započeti provedbu odgovarajućih mjera kontrole prije isteka Provedbene odluke (EU) 2015/1401, odnosno prije 31. prosinca 2017. Italija je stoga zatražila produženje tog odstupanja. 
            
            
               (5)Italija je otkrila utaju poreza pri isporukama robe i usluga drugim subjektima koji su pod kontrolom središnjih ili lokalnih tijela vlasti i nekim trgovačkim društvima koja su uvrštena na burzu. Da bi riješila problem nezakonitog izbjegavanja porezne obveze zbog dobavljača predmetnih subjekata koji ne plaćaju PDV Italija traži odstupanje od članka 206. Direktive 2006/112/EZ te da PDV za isporuke robe i usluga tim trgovačkim društvima koja su pod kontrolom središnjih ili lokalnih tijela vlasti i 40 trgovačkih društava koja su uvrštena na burzu ti subjekti uplaćuju na zasebni blokirani račun poreznih tijela. Osim toga, potrebno je odstupiti i od članka 226. Direktive 2006/112/EZ kako bi se omogućilo navođenje posebne napomene na računu da se PDV mora uplatiti na taj posebni račun. 
            
            
               (6)Jedna od posljedica mjere je to da dobavljači porezni obveznici ne mogu prebiti pretporez koji su platili s PDV-om koji su naplatili za svoje isporuke. Ti bi dobavljači mogli neprekidno imati pravo na odbitak poreza i na stvarni povrat toga PDV-a od porezne uprave. U izvješću dostavljenom u lipnju 2016. koje se zahtijeva člankom 3. stavkom 2. Provedbene odluke Vijeća (EU) 2015/1401 Italija je ustvrdila da njezin sustav povrata PDV-a dobro funkcionira te da razdoblje povrata PDV-a u prosjeku ne traje duže od 3 mjeseca. Štoviše, prema informacijama koje je Italija dostavila, na dobavljače tijela javne vlasti primjenjuje se žurni postupak te je u tom slučaju razdoblje povrata još kraće. Italija smatra da će se zbog novih pravila koja su na snazi moći na odgovarajući način riješiti svako moguće povećanje broja zahtjeva za povrat PDV-a. 
            
            
               (7)Italija je 2014. uvela obvezu izdavanja računa u elektroničkom obliku za isporuke robe i usluga tijelima javne vlasti. Time bi se trebala omogućiti odgovarajuća kontrola u tom sektoru u budućnosti kada će biti razvijena i kada će se provoditi odgovarajuća politika kontrole na temelju dostupnih podataka u elektroničkom obliku. U Italiji se od 1. siječnja 2017. primjenjuju dodatne mjere kontrole. Te mjere uključuju dodatnu obvezu izdavanja računa u elektroničkom obliku i obvezu izvješćivanja poreznih tijela o izdanim i primljenim računima koja će se primjenjivati na trgovačka društva zbog kojih se traži odstupanje i na njihove dobavljače. Zahvaljujući tim mjerama talijanska će porezna tijela moći usporedno provjeravati različite transakcije koje su poduzetnici prijavili i pratiti plaćanje PDV-a. Nakon potpunog uvođenja tog sustava, više neće biti potrebe za odstupanjem od Direktive 2006/112/EZ. Italija je stoga ponudila jamstvo da neće tražiti produženje trajanja mjere odstupanja.
            
            
               (8)Traženo odstupanje trebalo bi vremenski ograničiti kako bi se omogućila ocjena primjerenosti i učinkovitosti posebne mjere.
            
            
               (9)Da bi se zajamčilo potrebno praćenje odstupanja, a posebno učinka na povrat PDV-a poreznim obveznicima na koje se odstupanje odnosi, od Italije bi trebalo zahtijevati da u roku od 15 mjeseci od stupanja na snagu mjere odstupanja u Italiji Komisiji podnese izvješće o općoj situaciji u vezi s povratom PDV-a poreznim obveznicima, a posebno o prosječnom razdoblju povrata PDV-a poreznim obveznicima te o učinkovitosti uvedene mjere u smislu smanjenja nezakonitog izbjegavanja porezne obveze u predmetnim sektorima. Italija bi trebala nastaviti s reformama kako bi osigurala jednostavan i pravovremen postupak povrata PDV-a. 
            
            
               (10)Mjera odstupanja proporcionalna je ciljevima koji se žele postići jer je vremenski ograničena i odnosi se samo na sektore opterećena znatnim problemima nezakonitog izbjegavanja poreznih obveza. Osim toga, mjera odstupanja sa sobom ne nosi rizik od širenja prijevara u druge sektore ili druge države članice.
            
         
         
            
               (11)Odstupanje neće negativno utjecati na ukupni iznos prihoda od poreza naplaćenog u fazi konačne potrošnje niti na vlastita sredstva Unije od PDV-a. 
            
            
               (12)Provedbenu odluku (EU) 2015/1401 trebalo bi staviti izvan snage,
            
            
               DONIJELO JE OVU ODLUKU: 
            
            
               Članak 1.
            
            
               Odstupajući od članka 206. Direktive 2006/112/EZ, Italiji se odobrava da PDV na isporuke robe i usluga sljedećim subjektima primatelj uplaćuje na zasebni blokirani bankovni račun porezne uprave:
            
            
               –tijela javne vlasti;
            
            
               –trgovačka društva koja su pod kontrolom tijela javne vlasti u smislu članka 2359. talijanskog Građanskog zakonika (Codice Civile); 
            
            
               –trgovačka društva uvrštena na burzu navedena na popisu koji će Italija objaviti u talijanskom Službenom listu (Gazzetta Ufficiale) nakon stupanja na snagu ove Odluke i po potrebi revidirati jedanput godišnje. 
            
            
               Članak 2.
            
            
               Odstupajući od članka 226. Direktive 2006/112/EZ, Italiji se odobrava da se na računima za isporuke robe i usluga koji se izdaju subjektima iz članka 1. navede posebna napomena o plaćanju PDV-a na zasebni blokirani bankovni račun porezne uprave.
            
            
               Članak 3.
            
            
               Italija obavješćuje Komisiju o nacionalnim mjerama iz članaka 1. i 2. 
            
            
               U roku od 15 mjeseci od stupanja na snagu mjera iz članaka 1. i 2. u Italiji, Italija podnosi izvješće Komisiji o općoj situaciji u vezi s povratom PDV-a poreznim obveznicima na koje te mjere utječu te posebno o prosječnom trajanju postupka povrata i ukupnoj učinkovitosti te mjere u smislu smanjenja nezakonitog izbjegavanja porezne obveze u predmetnim sektorima.
            
            
               Članak 4.
            
            
               Provedbena uredba (EU) 2015/1401 stavlja se izvan snage s učinkom od 1. svibnja 2017. 
            
            
               Članak 5.
            
            
               Ova Odluka primjenjuje se od 1. svibnja 2017. do 30. travnja 2020.
            
            
               Članak 6.
            
            
               Ova je Odluka upućena Talijanskoj Republici.
            
            
               Sastavljeno u Bruxellesu
            
         
         
            
               
                     Za Vijeće
               
               
                     Predsjednik
               
            
         
         
            
                  
                     (1)
                  SL L 217, 18.8.2015., str. 7. – 8. 
               
               
                  
                     (2)
                  Reforma talijanskog sustava povrata PDV-a provedena je kao odgovor na postupak zbog povrede prava br. 2013/4080 koji još traje jer neka pitanja još nisu riješena, primjerice pitanje nadoknade troškova jamstva.
               
               
                  
                     (3)
                  SL L 347, 11.12.2006., str. 1.
               
               
                  
                     (4)
                  Provedbena odluka Vijeća (EU) 2015/1401 od 14. srpnja 2015. kojom se Italiji odobrava uvođenje posebne mjere kojom se odstupa od članaka 206. i 226. Direktive 2006/112/EZ o zajedničkom sustavu poreza na dodanu vrijednost (SL L 217, 18.8.2015., str. 7.).